5. Глумици Н
Војислав Илић 

Слава теби, о небесно дете,
Свештеницо Талијина храма!
Венац славе Талија ти плете
И под небо уздиже те сама
   Где бесмртни вечни живот трају,
   У небесном неугасном рају.

Вечна слава тебе чека тамо,
И награда за болове твоје;
А ми смртни дивимо се само,
И захвале казујемо своје:
   Да ти спомен кроз времена блиста
   Као звезда пламена и чиста.

28. јануар 1893.

Извори 

 ''Војислав Илић: Лирско песништво, страна 238, 2. књига, Вук Караџић, Београд.

Војислав Илић